B. Bugár, podpredseda NR SR: (2002-02-21):
Ďakujem aj pánovi navrhovateľovi a aj pánovi spravodajcovi. Ešte máme štrnásť minút. Pýtam sa, či je súhlas, aby sme začali. Je tu ešte jeden taký menší, predpokladám, menší návrh zákona. Takže vážené panie poslankyne, páni poslanci nasleduje druhé čítanie o návrhu poslancov Národnej rady Slovenskej republiky Kláry Sárközy a Jána Langoša na vydanie zákona, ktorým sa mení a dopĺňa zákon číslo 94/1963 Zb. o rodine v znení neskorších predpisov. Návrh zákona ste dostali pred prvým čítaním ako tlač 1260. Spoločnú správu máte v tlači 1260a. Dávam teraz slovo pánovi poslancovi Langošovi a prosím ho, aby návrh zákona odôvodnil. J. Langoš, poslanec: Sľubujem, že budem krátky. Ďakujem za slovo. Pán predsedajúci, dámy a páni, v priebehu druhého čítania na legislatívnej rade a pri rôznych diskusiách sme sa stretli s odporom vypustiť ustanovenia zo zákona o rodine, ktorý bol schválený a je platný od roku 1963, ktoré sa odkazujú na komunistickú ústavu, ktorá bola vlastne nahradená demokratickou ústavou v roku 1992. Demokratická ústava má okrem tých písaných ustanovení, má istého ducha, ktorým pôsobí na celý právny systém a ustanovenia, ktoré hovoria o vzťahu medzi rodinou a spoločnosťou a socialistickými organizáciami a štátu a nie sú v súlade s týmto duchom. Ja poviem jednu takú príhodu niekedy z polovice osemdesiatych rokov. Počas komunistickej diktatúry sme sa rozprávali v súkromí viacerí priatelia a jeden vtedy vysvätený tajný kňaz povedal, že kódex budovateľa komunizmu je v podstate morálnym kódexom kresťanským. Ja som vyvalil oči a povedal som, áno, je to možné, ale okrem triednej nenávisti! A triedna nenávisť vlastne spôsobila celé to zlo a tú katastrofu v tom predchádzajúcom režime. Alebo teda tento duch tej ideológie. Preto ja sa sústredím len na to, aby som prečítal vlastne, o čo ide. Prečítal ustanovenia, ktoré navrhujeme vypustiť z toho zákona. Preambula hovorí: „Vybudovanie socializmu v Československu sa významným spôsobom prejavilo aj v oblasti rodinného, manželského a osobného života občanov nášho štátu. Spoločnosť sa všemožne usiluje o to, aby sa morálka socialistickej spoločnosti stala základom pre všetky vzťahy v rodine, v manželstve a pri výchove detí. Ochranu manželstva, materstva, rodiny, záujmov všetkých detí ako aj zvýšenú starostlivosť o rodiny s viacerými deťmi uskutočňuje celá naša spoločnosť.“ Článok 5: „Spoločnosť dbá o výchovu detí a uspokojenie ich hmotných a kultúrnych potrieb, stará sa o ne a chráni ich prostredníctvom štátnych orgánov, spoločenských organizácií, školy, kultúrnych, osvetových a zdravotníckych zariadení. Občania, ktorí chcú spolu uzavrieť manželstvo, majú vopred poznať,“ a tak ďalej, „aby založili manželstvo, ktoré splní svoj spoločenský účel.“ Paragraf 30: „O výchovu detí sa starajú v nerozlučnej jednote rodičia, štát a spoločenské organizácie, najmä Československý zväz mládeže a jeho pionierska organizácia.“ Nebudem čítať ďalej. Ďalšie odseky, ktoré navrhujeme, a ešte je tam, áno, aj výživné, napríklad v § 31 ods. 2 tuším, výživne nemožno priznať, ak by to bolo v rozpore so zásadami morálky socialistickej spoločnosti. Dámy a páni, ja som našiel ešte, alebo našli sme ešte dve ustanovenia, preto požiadam o slovo v rozprave, aby som mohol, splnomocnený pätnástimi poslancami, navrhnúť vypustiť ešte dve ustanovenia. Viete, rodina, dnes už sa dá povedať, že rodina je naozaj základným stavebným kameňom všetkého, spoločnosti, ľudských dejín. V rodine, v súkromí, v tej ochrane súkromia sa kultivujú všetky najušľachtilejšie hodnoty, ktoré potom z rodiny vyžarujú do spoločnosti aj do verejného života. Teda my musíme obrátiť ten vzťah medzi štátom, spoločnosťou a rodinou do toho jej tradičného významu a tradičného postavenia. Rodina, ktorá je základom vôbec existencie ľudského rodu, dejín, civilizácie a kultúry. Vypustením týchto ustanovení sa aspoň trošku napraví dnešné znenie, dnešný platný zákon o rodine. Ukazuje sa, že vláda ani po štyroch rokoch nenašla spoločnú koncepciu rodinnej politiky. Nie je schopná predložiť nový zákon o rodine, ktorý by zodpovedal novým ústavným podmienkam a návratu Slovenska do svojho pôvodného kultúrneho prostredia. A teda prosím o podporu. Aspoň vypustime z tohoto zákona ustanovenia, ktoré určujú ešte stále socialistický duch, teda tú prioritu štátu, prioritu spoločnosti, prioritu politických strán nad rodinou a rodinným životom. Ďakujem za pozornosť. Opakujem, hlásim sa ako prvý do rozpravy.